Ar Feodelezh hag ar vuhez armerzhel e Bro-Dreger da vare ar Grennamzer :  E Breizh, ec'h eo dianavezet a-walc'h kevredigezh ar Grennamzer eus an navet betek ar pevarzekvet kantved dre an diouer a zielloù, bez'ez eus bet darvoudoù arouezus testeniet mat, avat. Ret e oa d'an aotrounez en em glevet da sevel difennoù evit stourm ouzh an Normaned. Er penn-kentañ e voe savet moudennoù douar gourizet a zouvezioù hag a  c'hirzhier. E koad e veze savet an tourioù-meur. Diwezatoc'h e voe savet kestell ha manerioù-kreñv e mein a gemmas o stumm dezhe e-kerzh ar c'hantvedoù. Ar varc'hegiezh a zeuas war-wel da vare savidigezh ar moudennoù feodel-se. Rak ar varc'heien o-unan o doa skoulmet darempredoù gant noblañsoù galloudekoc'h, hag a oa staliet er c'hestell-kreñv-se. Anavezet e oa seurt darempredoù etre an dud dindan anv ar wazoniezh, ret e oa d'ar gwaz ha d'e aotrou en em sikour hag en em guzuliañ. Penn-kentañ ha diorroadur an  aozadurioù feodel e oa.    War-lerc'h ar bloavezhioù mil, e kasas war-raok an teknikoù nevez ha digoridigezh an armerzh d'an eskemmoù kenwerzhel tamm-ha-tamm lusk ar gounid-douar hag a echuas er trizekvet kantved. E maezioù eskopti Treger e veze kavet peurvuiañ un doare divoutin da zerc'hel menaj : an douar-koñje pe ar goumanant. An Aotrou eo a oa perc'henn an douar hag al labourer-douar hini " ar savadurioù hag ar gorreadoù ", da lâret eo kement tra a oa war-c'horre an douar, a c'halle gwerzhañ pe  treuzkas hep bezañ ret dezhañ paeañ gwirioù kemm. Gallout a ra ar c'houmananter bezañ skarzhet gant an Aotrou e diwezh al lizher-feurm, war-bouez daskoriñ d'ar peizant talvoudegezh ar savadurioù hag ar gorreadoù, ar pezh a c'hoarveze ral a wezh hag a roe d'ar c'houmananter, neuze, ur frankiz wir. Bez'e oa ur sistem divoutinoc'h c'hoazh war an douaroù a-iliz : ar c'hevaez. Ar c'hevaezer a oa perc'henn pe dost, hag a roe e zouar d'e vab yaouankañ (gwir ar yaouankiz). Koulskoude n'en doa ket ar gwir da bellaat  muioc'h evit ur bloavezh hag un devezh diouzh e dachenn, ret e veze dezhañ labourat an drederenn eus e zouaroù d'an nebeutañ bep bloaz, anez koll e vadoù. En em ledañ a reas al lin e fin ar Grennamzer ha dre se e voe ganet ur greanterezh diazezet war ar gwiaderezh pouezus war ar maez.    Betek ar pemzekvet kantved, e oa noazh a-walc'h ar vro ; ne oa ket kalz a goadeier ha ne oa garzh ebet. Ne zeuas ar c'hleuzioù koadet war wel nemet e-kerzh ar bloavezhioù 1430-1440. D'ar c'houlz-se, e krogas an dud  chomet bev war-lerc'h ar vosenn da glozañ o douaroù kresket ha da aloubiñ an tachennoù dilezet tro-war-dro d'o menajoù. Dre vras, ez eo bet strewet poblañs Bro-Dreger a-viskoazh : parrez Goudelin da skouer a oa seizh kêriadenn ha tregont enni d'an nebeutañ, hag etre div ha trizek tiegezh e pep hini anezhe. Ar c'hêrioù a oa bihan. Ne oa ken nemet Landreger, Gwengamp, Lannuon ha Montroulez a vije bet doare kêr warne, gant ur boblañs etre 3000 ha 5000 den, foarioù, marc'hadoù, lezioù-barn enne ha kreizennoù  relijiel, hag un artisanarezh. Ma veve Landreger dreist-holl diwar ar relijion, e oa perzh Lannuon ha muioc'h c'hoazh hini Montroulez bezañ lec'hioù a genwerzh ha porzhioù-mor da gentañ. Bez'e oa eno aocherezh koadaj ha mein evit ar saverezh-tiez, met ivez kenwerzh gwin Bourdel, ezporzhiadur al lien, al legumaj, hag an houarn gant Bro-Saoz, hag enporzhiadur ar staen. Uheloc'h war ar stêrioù e oa porzhioù dister evel hini Pontrev pe Ar Roc'h-Derrien a veze darempredet gant e-leizh a listri bihan. Direizhet e  veze alies ar genwerzh gant morlaeron saoz pe norman. Kêr Landreger a-bezh a oa bet diskaret, nemet an iliz-veur a vije, e-pad ar Brezel Kant Vloaz, ha gwashoc'h c'hoazh e-kerzh Brezel Hêrezh Breizh (1341-1381) e-lec'h ma oa enebourien Charlez Bleiz (harpet gant Roue Bro-C'hall) ha Yann a Vonforzh (harpet gant Roue Bro-Saoz). E 1346 e oa bet taget kêr Lannuon ivez gant ar Saozon, hag ar re-mañ a oa bet trec'h daoust da gadarnded Jaffrez a Bontgwenn.